Szám: 1-2/2018. 5. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2018. február 15-i nyilvános, rendes ülésére

**Tárgy:** Az önkormányzat 2018. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

A Magyarország 2018. évi központi költségvetéséről szóló 2017. évi C. törvény 2017. június 15-én elfogadásra került, azonban több ágazati jogszabály módosítására csak az év végén került sor. Az állami hozzájárulásokhoz tartozó mutatószámok felmérése november hónapban megtörtént, azonban ennek végleges eredménye csak 2018. január elején került közzétételre. A kiadásokat nagymértékben befolyásoló minimálbér és a garantált bérminimum emeléséről már 2016. december 15-én megjelent a 430/2016. (XII. 15.) Korm. rendelet, a szociális hozzájárulási adó csökkentéséről decemberben a 2017. évi CLVI. törvény rendelkezett. A 2018. évi költségvetés megalapozásához elengedhetetlen volt a 2017. évi tényszámok ismerete, tehát a költségvetés elkészítésére az idei évben sem állt rendelkezésre túl sok idő.

A helyi önkormányzatok központi támogatási rendszere 2018. évben is az önkormányzati feladatellátáshoz igazodó, 2013. évtől kialakított és lényegi változást nem tartalmazó feladatalapú támogatási rendszerben történik.

Zalaszentgrót Város Önkormányzatának költségvetését érintő legfontosabb változások az alábbiak:

- Az önkormányzat iparűzési adóerőképessége 23.077 Ft-ról 25.154 Ft-ra emelkedett, aminek következménye az, hogy a költségvetési törvény 2. számú mellékletében található állami hozzájárulások közül a tavalyi mértékhez képest a polgármesteri illetmény emelés támogatása negyedére, az egyéb szociális feladatok támogatása felére csökkent. Ugyancsak az adóerőképesség emelkedése miatt az ún. „elvárt bevétel” összege 45.277 eFt-ról 48.715 eFt-ra emelkedett, tovább csökkentve ezzel az állami támogatás összegét.

- A család- és gyermekjóléti szolgálat esetében az állami hozzájárulás 13 %-kal, a házi segítségnyújtás (személyi gondozás) normatívája 65,8 %-kal emelkedett, a szociális étkeztetés és nappali ellátás az előző évivel azonos támogatásban részesül.

- Az óvodapedagógusok bértámogatásába beépítésre került a 2017. évi őszi béremelés szintre hozása, így kismértékben emelkedett az előző évhez képest. Az óvodapedagógusok munkáját közvetlenül segítők bérnormatívája is növekedett a 2017. évihez képest, a garantált bérminimum és a külön jogszabály szerint biztosítandó 7 %-os bérfejlesztés fedezetére. Az idei évben már a költségvetés eredeti előirányzatai közé bekerült a minősítéssel rendelkező óvodapedagógusok támogatása. Az óvodaműködtetés támogatása gyermekenként 81.700 Ft, ami a tavalyi szinthez képest nem változott.

- A minimálbér 8 %-os, illetve a garantált bérminimum 12 %-os emelkedése nagy terhet rótt az önkormányzatra, mivel a közalkalmazottak és a köztisztviselők jelentős részét érintette.

Zalaszentgrót Város Önkormányzata 2018. évi költségvetésének elkészítése során az alábbi szempontok érvényesültek:

l. Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek összege 397.965 eFt, amely az előző évinél 1.557 eFt-tal több.

2. Saját bevételeken belül legnagyobb bevétel a helyi adókból származik; a kommunális adó mértéke - a képviselő-testület döntésének megfelelően - 1.000 Ft-tal emelkedett, ez 2.600 eFt többletbevételt hoz az év folyamán. Iparűzési adóból a 2017. évi ténynél alacsonyabb, de a 2017. évi tervnél magasabb, 220. 000 eFt bevétellel számol a költségvetés.

3. Az egyéb saját bevételek esetében a működési bevételek az előző évihez hasonló szinten kerültek betervezésre, az év elejétől nem változnak a térítési díjak, általános emelés a bérleti díjak esetében sem történt.

4. A jelenlegi tervezetbe a közmunka programnak csak a február végéig tartó szakasza került be, mivel a 2018-ban induló programokra még nincs támogatási szerződés.

5. Az idei évi költségvetésbe is belekerült Zalai Borút Egyesületnek átadott pénzeszköz visszafizetése, ennek realizálására évek óta nem került sor.

A bevételi oldal meghatározó eleme az előző évről származó költségvetési maradvány, amelynek összege 671.004 eFt, amely tartalmazza az intézményi maradványokat is. A költségvetési maradványon kívül az önkormányzat rendelkezett az év végén 100.000 eFt értékpapírral, amelynek beváltása januárban megtörtént, az ebből származó bevételből 35.000 eFt a költségvetési bevétellel nem fedezett működési kiadások fedezetéül szolgál, a fennmaradó 65.000 eFt továbbra is lekötésre kerül.

A Terület- és Településfejlesztési Operatív Program (TOP) keretében öt önkormányzati projekthez kapcsolódóan megkötésre kerültek a támogatási szerződések; a tartalékon felüli összegek, mint előlegek kiutalása is megtörtént, ezek a maradvány részét képezik. A maradvány részét képezi a 2015. évi C. törvény alapján, az adósságkonszolidációban nem részesült önkormányzatok támogatásából az idei évre ütemezett fejlesztések forrása is.

Kedvező változás a pályázati projektek finanszírozásában az, hogy az Európai Mezőgazdasági Vidékfejlesztési Alapból finanszírozott pályázatok esetében az előlegek lehívásakor az önkormányzatok mentesülnek a biztosíték adása alól, így nincs szükség a támogatás-megelőlegező hitel felvételére.

A költségvetés kiadási oldalán legnagyobb tételként a 2017. decemberi engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a jelentős minimálbér és garantált bérminimum emelkedést. Cafeteria juttatásként a közalkalmazottak és az 1 évnél hosszabb távon foglalkoztatottak 8.000 Ft/hó „készpénz” béren kívüli juttatásban, a köztisztviselők a törvényben meghatározott 200 eFt-os (mely tartalmazza a munkáltatói terheket is) cafeteria keretben részesülnek.

A működést szolgáló dologi kiadások tervezése a 2017. évi tény szintből indult, a karbantartások tervezése az intézmények bevonásával történt.

Az idei évben a karbantartások 35.582 eFt összegben kerültek betervezésre, ez az előző évinél közel 2 millió forinttal magasabb, tehát még több állagmegóvó feladat elvégzését teszi lehetővé

A szociális ellátások kerete az önkormányzat szociális rendeletében meghatározott juttatások alapján, a 2017. évi tény adatok figyelembe vételével került összeállításra. A feladatfinanszírozás szabályai szerint a szociális keret felhasználható a közmunka programok önrészének kiegészítésére is, sajnos az idei keretösszeg annyira lecsökkent, hogy még a szociális kiadásokra sem nyújt elegendő fedezetet, önkormányzati forrásból kell pótolni 2.299 eFt-ot.

A beruházási és felújítási kiadások a jelenlegi tervezetben 649.174 eFt összegben szerepelnek, ez az összeg a pályázatokban meghatározott tartalék kereteket is tartalmazzák, amit az előző évben folyósított előlegek nem tartalmaznak.

A pályázatokhoz kapcsolódóan szerepelnek a költségvetésben olyan keretek, amelyek az egyes projektekben el nem számolható (de szükséges) kiadások fedezetéül szolgálnak, illetve tartalmazza a tervezet a vidékfejlesztési programokhoz kapcsolódó önrészeket.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési terv 2018. évi üteme, amelynek bevételi forrását a szolgáltató által fizetett használati díj biztosítja.

A részönkormányzatok finanszírozása a tavalyi évhez hasonlóan történik, azzal a módosítással, hogy a városrészek temetőit érintő hulladékszállítás nem a részönkormányzatokat, hanem a központi (Zalaszentgrót) költségvetést terheli. A karbantartási keret az idei évben 4.000 eFt összeget tartalmaz a mezőgazdasági utak karbantartására, ez megtöbbszörözhető, amennyiben lakossági, illetve részönkormányzati forrással kiegészül. Új elemként került a felújítási kiadások közé a termőföld eladásból származó céltartalék, amely a 2017. évi részönkormányzati mezőgazdasági területek eladásából származó bevételt tartalmazza, ez az összeg az év folyamán az értékesítések függvényében változik; a költségvetési rendelet módosításakor a polgármester tájékoztatást ad róla

Az önkormányzat 100 %-ban tulajdonosa a Szentgróti Víz és Fürdő Kft.-nek, a gazdasági társaság számára betervezett támogatási összeg 7.561 eFt, amely az év folyamán a tevékenységi kör bővülésével módosítható. 2017-ben visszafizetésre került a 2007. évben vendéglátó egységek bérleti jogának és berendezéseinek megvásárlására devizában (CHF) felvett hitel utolsó részlete is, amely jelentős veszteséget okozott a város költségvetésének az árfolyam drasztikus emelkedése miatt.

A jelenlegi tervezetben a civil szervezetek támogatása a beadott beszámolók és kérelmek alapján került összeállításra, ez évközben kiegészül a céltartalékból nyújtott támogatási összegekkel, amelyek felhasználásáról a képviselő-testület negyedévente tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra. A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

Az önkormányzat bizottságai megtárgyalták a 2018. évi költségvetés tervezetét, a Szociális Bizottság az 1/2018. (II. 08.) számú határozatában a szociális területet érintő költségvetési tervezettel egyetértett, a Humán Ügyek Bizottsága a 3/2018. (II. 08.) számú határozatával, valamint a Gazdasági és Városfejlesztési Bizottság a 9/2018. (II. 08.) számú határozatával a képviselő-testületnek elfogadásra javasolja.

A Pénzügyi és Ügyrendi Bizottság az önkormányzat 2018. évre vonatkozó költségvetési tervezetét mellékleteivel, részletes anyagával áttekintette és a 3/2018. (II. 08.) számú határozatában a képviselő-testület számára elfogadásra javasolja. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. Évközben új feladat meghatározása csak a feladathoz rendelt forrás meghatározásával lehetséges.

**Egyeztetési kötelezettség:**

A közalkalmazottak jogállásáról szóló 1992. évi XXXIII. törvény 6. § (3) bekezdése szerint a közalkalmazotti intézmény-előmeneteli rendszer pénzügyi fedezetéül szolgáló költségvetést a döntést megelőzően véleményeztetni kell az érintett, megfelelő szintű reprezentatív szakszervezetekkel. Jelen előterjesztés véleményeztetésre megküldésre került a reprezentatív szakszervezetek részére, az egyeztetés eredményéről a polgármester a testületi ülésen számol be.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Megyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

Kérem a T. Képviselő-testületet, hogy az előterjesztést – 1-3. számú mellékleteivel együtt – megtárgyalni, majd Zalaszentgrót Város Önkormányzata Képviselő-testületének az önkormányzat 2018. évi költségvetéséről szóló rendeletét megalkotni szíveskedjen.

**Zalaszentgrót,** 2018. február 12.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző